પાસ દ્વારા બદલાતા નિવેદનોને પગલે હવે પાટીદારોની ધાર્મિક સંસ્થાઓ પણ મધ્યસ્થી કરવા તૈયાર નથી. બીજી તરફ હાર્દિકની માગની વાત કરીએ તો ખેડૂતોના દેવાની માફીની વાત…. બેંકો સક્ષમ નથી કે ખેડૂતોના દેવા માફ કરી શકે. લોન માફીથી બેંકની એનપીએમાં અનેકગણો વધારો થશે, તે તો દીવા જેવી વાત છે. વિજય માલ્યા, નીરવ મોદી અને મહુલ ચોકસી બેંકોને અબજો રૂપિયાનો ચૂનો લગાડીને વિદેશ ભાગી ગયા છે. જે રકમ તો હજી આવી નથી, ત્યાં બેંકોમાં ખેડૂતોના દેવા માફીની વાત વાજબી નથી. અન્ય રાજ્યોએ દેવા માફ કર્યા ત્યારે આરબીઆઈ તેના રીપોર્ટમાં ટાંકયું હતું કે દેવા માફીનો બોજો બેંકો સહન નહી કરી શકે. કોંગ્રેસના શાસનમાં ખેડૂતોના દેવા અનેક વખત માફ કરાયાં છે. પણ અંતે શું થયું… ? નાના ખેડૂતો લોન લેવા આવતાં જ નથી. મોટા ખેડૂતો જ લોન કરીને હપતા ભરતાં નથી, તેમને ખબર છે કે સરકાર દેવું માફ કરવાની જ છે. આ એક રીવાજ થઈ ગયો છે કે એક કે બે વર્ષ ચોમાસું નબળું જશે તો સરકાર દેવું માફ કરી દેશે.